**Izjava za medije**

**UNFPA i DEI u partnerstvu osnažuju zajednice na putu Bosne i Hercegovine ka evropskim integracijama**

**Sarajevo, 16. oktobar 2024** – UNFPA, Populacijski fond Ujedinjenih nacija u Bosni i Hercegovini, i Direkcija za evropske integracije (DEI) sa zadovoljstvom najavljuju novo partnerstvo posvećeno povećanju napretka Bosne i Hercegovine na putu prema Evropskoj uniji (EU).

Partnerstvo između UNFPA i DEI ima za cilj povećati razumijevanje i informiranost javnosti o procesu pristupanja Bosne i Hercegovine Evropskoj uniji, posebno u kontekstu rodne ravnopravnosti, zdravlja, prava mladih, umjetnosti, kulture i društvene kohezije. Zajedničkim radom UNFPA i DEI će pružiti dodatnu podršku izradi inkluzivnih politika koje će odražavati složeno socioekonomsko okruženje u zemlji, dok će istovremeno povećati transparentnost i poticati veću svijest javnosti o procesu integracija u EU.

Saradnja je formalizirana Memorandumom o razumijevanju, koji je danas potpisan u Sarajevu.

Predstavnica UNFPA Justine Coulson je istakla: „Kombinirajući svoje snage, UNFPA i DEI predani su osnaživanju zajednica, izgradnji institucionalnih kapaciteta i poticanju održivog rasta. Naši zajednički napori će direktno doprinijeti postizanju nekoliko ciljeva održivog razvoja (COR), uključujući cilj 3 (dobro zdravlje i blagostanje), cilj 5 (rodna ravnopravnost) i cilj 10 (smanjenje nejednakosti), dok će u konačnici pomoći Bosni i Hercegovini da ostvari svoje dugoročne težnje.“

„Potpisivanje ovog Memoranduma o razumijevanju označit će, nadamo se, početak dugoročne uspješne saradnje“, izjavila je Elvira Habota, direktorica Direkcije za evropske integracije BiH. „Cilj nam je kroz zajedničke aktivnosti promovirati evropske vrijednosti i utjecaj procesa evropskih integracija na svakodnevni život građana, kao i jačati kapacitete i povećati znanje raznih ciljnih kategorija, s fokusom na mlade, kroz umrežavanje, radionice, obuku, predavanja i druga događanja“.

Partnerstvo će započeti nizom zajedničkih događaja osmišljenih na način da uključe zajednice, podignu svijest o ključnim pitanjima i proslave napredak Bosne i Hercegovine. Te aktivnosti će obuhvatiti ​​radionice, kulturne događaje i javne tribine usmjerene na promoviranje rodne ravnopravnosti, poticanje uključivanja mladih i povećanje svijesti o procesu evropskih integracija.

###

Napomena urednicima:

O UNFPA

UNFPA, Populacijski fond Ujedinjenih nacija, širi mogućnosti žena i mladih da vode zdrav i produktivan život.

O DEI

Direkcija za evropske integracije je stalno, samostalno i stručno tijelo Vijeća ministara Bosne i Hercegovine koje koordinira procese i aktivnosti institucija u integraciji BiH u Evropsku uniju.

Za sva novinarska pitanja molimo kontaktirajte:

Majdu Prljača na email: prljaca@org ili tel. +38761171673